Anno Domini millesimo trecentesimo tricesimo tertio statuta sunt haec apud Cistercium in Capitulo generali. 1.  In primis, cum viri religiosi divinis obsequiis mancipati a mulierum consortio, quantum foret possibile, esse debeant alieni, generale Capitulum omnibus professis nostri Ordinis, monachis et conversis, duxit strictius inhibendum, ne de cetero infra monasteria monialium cum monialibus comedere audeant vel praesumant. Quod si fecerint, pro vice qualibet, tribus diebus continuis faciant levem culpam. Et quoniam moniales multo fortius debeant a virorum consortiis penitus abstinere, eisdem tenore praesentium strictius quam potest Capitulum praecipit inhibendo ne cum saecularibus quibuscumque, seu regularibus cuiuscumque religionis existant, intra sua monasteria comedant, quavis occasione, nisi esset tantae auctoritatis persona, quod idem non posset absque indignatione et scandalo commode denegari. Quae contrarium attentare praesumpserint, memorata poenitentia indispensabiliter percellantur. 2.  Item, cum saepe et pluries per generale Capitulum fuerit inhibitum, ut monachi studentes in studiis Ordinis, extra ipsa studia iura canonica audire non praesumant, cum ex hoc sacrae theologiae studium realiter enervetur, quod hucusque in animarum dispendium extitit minime observatum ; quare generale Capitulum duxit salubriter inhibendum, ne studentes praedicti extra studia supradicta iura canonica praesumant audire de cetero vel legere. Quod si audire praesumpserint, eo ipso excommunicationis sententia se noverint irretitos. Infra tamen septa dictorum studiorum, audire vel legere dicta studia poterunt, hora et tempore, et non aliter, quibus theologiae lectio non poterit impediri ; gratias et litteras dictis studentibus super hoc quovis modo concessas, ex nunc Capitulum revocat et annullat. 3.  Item, ad Capituli generalis pervenit auditum quod quidam monachi et conversi nostri Ordinis, timore Dei postposito, et obedientia disciplinae regularis reiecta, non formidantes secreta Ordinis revelare, dum pro suis excessibus vel indicantur carceri, vel priventur habitu regulari, seu ad alia monasteria emittantur, saeculari freti potentia, obedire penitus contradicunt, et de ipsorum temporalium dominorum licentia, permissione vel praecepto, contra sui abbatis et conventus voluntatem, in rebellione talium vel similium damnabiliter perseverant. Eapropter temeritatem et praesumptionis audaciam talium monachorum, prout est possibile, cupiens generale Capitulum refrenare statuit, ordinat et diffinit quod, quamdiu tales rebelles et inobedientes in monasteriis vel in locis aliis per triduum et ultra perstiterint, in ipsis locis cessetur penitus a divinis. Personas autem Ordinis participantes talibus quovismodo, seu dantes auxilium, consilium vel favorem generale Capitulum excommunicat in hiis scriptis, et deprehensos velut conspiratores per omnia iudicat puniendos. 4.  Item, ut quilibet abbas nostri Ordinis scire valeat quibus loco et termino contributiones Ordinis persolvantur, et omnis exinde excusationis materia in posterum subtollatur, generale Capitulum statuit, ordinat et diffinit quod quotienscumque contributionem in Ordine fieri contigerit in futurum, abbates summas contributionum impositas in sequenti Capitulo apud Cistercium solvere tenebuntur, nisi propter necessitates Ordinis emergentes, et ex certis causis Capituli alium solutionis terminum duxerint praefigendum. Abbates statuto termino non solventes, excommunicationis vinculo se ligatos agnoscant, et *nihilominus* absque retractatione aliqua se noverint deponendos.  Monachos vero vel conversos, qui, ne contributiones Ordinis statutis terminis (non) solvantur, per se vel per alium, clam vel palam, impedire praesumpserint, seu impedire procuraverint, quovismodo, eadem sententia excommunicationis, eo ipso denuntiat irretitos, et tamquam conspiratores per omnia puniendos. Et quoniam propter defectum solutionum contributionis praeteritae, Ordo noster incurrerit plurima detrimenta, generale Capitulum, quod potest volens remedium adhibere, abbatibus universis, qui in duabus ultimis vel altera earumdem tenentur Capitulo obligati, strictius praecipit iniungendo quatinus illi de regno Franciae et citra Rhenum, mare et Alpes infra Pascha apud Cistercium, ceteri vero in sequenti Capitulo de eisdem satisfacere cum integritate procurent ; alioquin ex nunc prout ex tunc ipsos excommunicat in hiis scriptis. De aliis vero contributionibus retroactis infra praefatos terminos satisfacere, vel cum domino Cisterciensi seu eius commissario componere studeant de eisdem. Quod si non fecerint, in *eamdem* excommunicationis sententiam se noverint incidisse. 5.  Item, cum anno praeterito inter cetera in hunc modum fuerit diffinitum quod abbates non solventes contributiones Ordinis terminis annotatis, ex nunc deponit Capitulum, praecipiens patribus abbatibus et visitatoribus seu commissariis eorumdem quatinus ipsos in suis visitationibus depositos denuntiare studeant, et conventus ad alterius electionem abbatis procedere non omittat, Capitulum sic declarat eamdem [diffinitionem] : quod illi abbates qui per patres abbates, seu ipsorum commissarios fuerint depositi nuntiati, veraciter sint depositi eo ipso ; quos vero nec patres abbates nec eorum commissarii denuntiaverint depositos, non depositos sed veros abbates, quamquam in alias poenas in eadem diffinitione contentas inciderint, determinat et declarat. 6.  Item, ut in omnibus monasteriis Ordinis, murmurationis et dissentionis omnis occasio, quantum erit possibile, in posterum auferatur, Capitulum generale iussit non improvide statuendum, et etiam omnibus et singulis abbatibus Ordinis, firmiter iniungendum quatinus officiales, praesertim maiores, de cetero faciant et ordinent cum suorum monasteriorum consilio seniorum cum alias fieri non debeat, servatis regularibus institutis. 7.  Item, quia de visitationibus saepe et saepius generali Capitulo graves quaerimoniae deferuntur, idem generale Capitulum patribus abbatibus et eorum commissariis universis, in virtute sanctae obedientiae, praecipit districtius et iniungit ut ab extortionibus, expensis, sumptibus, protractionibus seu protelationibus visitationum, et aliis excessibus et dispendiis, ac monasteriorum et personarum gravaminibus, summo opere praecavere de cetero studeant, formam Clementinae in omnibus observando, cupiditatisque et avaritiae, quae est idolorum servitus, rubiginem radicitus in omnibus evitando. 8.  Item, sane cum dioecesani privilegiis concessis Ordini plurimum sint infesti, ipsaque nituntur pro viribus ad ius commune reducere, generale Capitulum abbatibus, officialibus, ceterisque personis universis districtione qua potest, inhibet dioecesanos aut alios qui supra loca Ordinis procurationes asserunt se habere, praesumant quocumque modo recipere contra formam privilegiorum Ordinis et tenorem ; quinimo si moniti fuerint super hoc vel in aliquo senserint se gravari, ad Sedem Apostolicam provocent et appellent ; qui vero contra formam praedictam quemquam praedictorum recipere seu admittere praesumpserit in futurum, tribus diebus, uno eorum in pane et aqua, poenitentiam sustineat levis culpae, et nihilominus abbates super hoc veniam petant in Capitulo generali, ad ipsius arbitrium severitate debita puniendi. 9.  Item, ne praetextu ignorantiae aliquis ab observatione statutorum Ordinis fictitie se valeat excusare, abbatibus et prioribus ac supprioribus Ordinis praecipitur universis, ut *Libellum diffinitionum* habeant et procurent ac legi faciant in capitulis Ordinis annis singulis ex integro, omni excusatione semota, ut alias extitit ordinatum ; negligentes autem poenam sustineant contentam in ipso *Libello*. 10.  Item, ut omnis superfluitas et ambiguitatis materia resecetur, et ad debitum limitem correctionis statuta Capituli generalis, matura deliberatione praehabita, reducantur : domino Cistercii per se vel alium seu alios generale Capitulum committit, ut praedicta statuta generalis Capituli tam in *Libello* quam in annalibus contenta corrigat et reformet ; annales propriis terminis collocando, iniustis et superfluis, prout expedire viderit, in plena auctoritate generalis Capituli, penitus resecatis. 11.  Item, petitio domini Claraevallis, qui petit quod fiat commemoratio de beato Malachia, per totam generationem Claraevallis, ad Vesperas et ad Laudes in ecclesia et ubique, prout de beatissimis patribus nostris Benedicto et Bernardo fieri consuevit, ob ipsius sancti reverentiam devotione gratissima, exauditur. *Vir sancte, Dei praesul, Malachia, ora pro nobis Deum. Oremus : Deus qui beatum Malachiam pontificem tuum sanctissimo patri Bernardo verae caritatis foedere dulciter sociasti, concede propitius, ut et parvorum omnium consensus noxios caute vitemus, et coelestis militiae sacras amicitias semper optemus. Per Christum Dominum nostrum. Amen.* 12.  Missae a singulis sacerdotibus Ordinis : de Spiritu Sancto, quinque ; de Sancta Cruce, quinque ; de Beata Virgine, quatuor ; de Requiem, una. Missae in singulis domibus Ordinis : de Spiritu Sancto duae ; de Beata Virgine, tres. 